Vi betaler kassen, for det samfund vi lever i

De fleste danskere ved, at skatterne her i landet er blandt de højeste i verden.

Men nu har vi officielt fået papir på, at vi i Danmark har det højeste skattetryk i verden.

Det viser de nyeste tal fra OECD ifølge Børsen.

Den internationale organisation for økonomisk udvikling og samarbejde har netop offentliggjort tallene for 2016. De viser, at Danmark ligger i front på listen med et skattetryk på 45,9 procent af bruttonationalproduktet.

- Det er bemærkelsesværdigt, at Danmark fortsat har det højeste skattetryk ud af 35 OECD-lande. Afstanden til nummer to på listen, Frankrig, er på 0,7 pct. af bnp. Hvis vi skal sænke skattetrykket til fransk niveau, skal skatter og afgifter sænkes med 14 mia. kr. i Danmark, siger Mads Lundby Hansen, cheføkonom i tænketanken Cepos til Børsen.

Gennemsnittet for de 35 OECD-lande ligger på 34,5 procent.

Schweiz og USA ligger længst nede på listen med et skattetryk på mellem 26 og 28 procent af BNPet, mens Frankrig ligger nummer to på listen med et tryk på 45,2.

Først på femtepladsen finder vi et af vores skandinaviske nabolande. Her ligger Sverige.

Ifølge CEPOS-økonomen, giver det høje skattetryk problemer for dansk økonomi, høje skatter og afgifter hæmmer beskæftigelse og investeringer, og skattetrykket svækker derfor den danske vækst.